แรงขายทำกำไร-ไร้ปัจจัยใหม่หนุน กด SET ปิดลบ 3 จุด
SET ปิดลบ 3 จุด เผชิญแรงขายทำกำไร – ไร้ปัจจัยใหม่หนุน แนะติดตามผลกระทบจากการเริ่มปรับลดงบดุลของเฟดให้แนวรับ 1,650 จุด และแนวต้าน 1,663-1,680 จุด
SET ปิดลบ 3 จุด เผชิญแรงขายทำกำไร – ไร้ปัจจัยใหม่หนุน แนะติดตามผลกระทบจากการเริ่มปรับลดงบดุลของเฟดให้แนวรับ 1,650 จุด และแนวต้าน 1,663-1,680 จุด
1 มิ.ย. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวลงตามทิศทางตลาดหุ้นเอเชีย หลังจากขึ้นไปทดสอบแนวต้านสำคัญที่ 1,663 จุดแล้วยืนไม่อยู่ ประกอบกับในระยะสั้นไม่มีปัจจัยบวกใหม่เข้ามา ทำให้เมื่อขึ้นไปแล้วตลาดฯ จึงย่อตัวลง รวมถึงได้รับแรงกดดันจากกลุ่มพลังงานปรับตัวลงตามทิศทางราคาน้ำมันในตลาดโลกด้วย
อย่างไรก็ตามแรงซื้อหุ้นกลุ่มปลอดภัย อย่างโรงไฟฟ้า โรงพยาบาล และสื่อสาร ช่วยประคองตลาดเอาไว้ได้ระดับหนึ่ง รวมถึงหุ้นกลุ่มเครื่องดื่มน้ำผลไม้ปรับขึ้นมาถ้วนหน้า จากการเก็งกำไรการปรับขึ้นราคาขายสินค้ากลุ่มอาหาร รวมทั้งอัตราค่าระวางเรือและตู้คอนเทนเนอร์ปรับตัวลง อีกทั้งมีพื้นที่ขนส่งว่างมากขึ้นสำหรับการส่งออกสินค้า เมื่อเทียบกับปีก่อนที่เผชิญกับปัญหาค่าระวางเรือแพงและตู้คอนเทนเนอร์ไม่เพียงพอ
แนวโน้มวันพรุ่งนี้ คาดว่าตลาดฯ น่าจะเคลื่อนไหวในกรอบ 1,650-1,680 จุด โดยนักลงทุนติดตามการเริ่มต้นปรับลดงบดุลของธนาคารกลางสหรัฐ (เฟด) ว่าจะมีผลกระทบต่อตลาดเงินและตลาดทุนอย่างไร ให้แนวรับที่ 1,650 จุด และแนวต้าน 1,663-1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DIF มูลค่าการซื้อขาย 3,223.27 ล้านบาท ปิดที่ 13.70 บาท ลดลง 0.30 บาท
BDMS มูลค่าการซื้อขาย 2,286.20 ล้านบาท ปิดที่ 26.25 บาท เพิ่มขึ้น 0.50 บาท
TRUE มูลค่าการซื้อขาย 2,227.80 ล้านบาท ปิดที่ 4.56 บาท เพิ่มขึ้น 0.16 บาท
PTTEP มูลค่าการซื้อขาย 2,198.70 ล้านบาท ปิดที่ 167.50 บาท ลดลง 2.00 บาท
PTT มูลค่าการซื้อขาย 2,003.70 ล้านบาท ปิดที่ 38.25 บาท ราคาไม่เปลี่ยนแปลง